หวอ เงวียน ซ้าป

พลเอกพิเศษ หวอ เงวียน ซ้าป หรือที่คนไทยรู้จักในชื่อ โว เหงียน เกี๊ยบ (, ; 25 สิงหาคม ค.ศ. 1911 – 4 ตุลาคม ค.ศ. 2013) เป็นพลเอกพิเศษ นักปฏิวัติคอมมิวนิสต์ และนักการเมืองชาวเวียดนาม เขาได้รับการยกย่องจากการวางกลยุทธ์ทางการทหาร ซึ่งนำพากองกำลังคอมมิวนิสต์เวียดนามชนะในสงครามต่อต้านญี่ปุ่น ฝรั่งเศส เวียดนามใต้ สหรัฐอเมริกา และจีน ซ้าปดำรงตำแหน่งผู้บัญชาการทหารของเหวียตมิญและกองทัพประชาชนตั้งแต่ ค.ศ. 1941 ถึง ค.ศ. 1972 เป็นรัฐมนตรีว่าการกระทรวงกลาโหมของสาธารณรัฐประชาธิปไตยเวียดนาม (เวียดนามเหนือ) และสาธารณรัฐสังคมนิยมเวียดนามในระหว่าง ค.ศ. 1946–1947 และครั้งที่สองตั้งแต่ ค.ศ. 1948 ถึง ค.ศ. 1980 และดำรงตำแหน่งรองนายกรัฐมนตรีเวียดนามตั้งแต่ ค.ศ. 1955 ถึง  ค.ศ. 1991 นอกจากนี้ ซ้าปยังเป็นสมาชิกโปลิตบูโรแห่งพรรคคอมมิวนิสต์เวียดนามด้วย

ซ้าปเกิดที่จังหวัดกว๋างบิ่ญในครอบครัวชาวนาผู้มั่งคั่ง เขามีส่วนร่วมในกิจกรรมทางการเมืองต่อต้านอาณานิคมตั้งแต่วัยเยาว์ และเมื่อ ค.ศ. 1931 ก็เข้าร่วมพรรคคอมมิวนิสต์เวียดนามที่นำโดยโฮจิมินห์1931 ซ้าปเริ่มมีชื่อเสียงในช่วงสงครามโลกครั้งที่สองจากการเป็นผู้นำทางทหารของเหวียตมิญในการต่อต้านการยึดครองของญี่ปุ่น และนำกองกำลังต่อต้านฝรั่งเศสในสงครามอินโดจีนครั้งที่หนึ่ง ซึ่งได้รับชัยชนะอย่างเด็ดขาดในยุทธการที่เดียนเบียนฟู เมื่อ ค.ศ. 1954 ในสงครามเวียดนาม ซ้าปเป็นผู้บัญชาการทหารกองทัพประชาชนในการต่อต้านเวียดนามใต้และสหรัฐอเมริกา โดยดำรงตำแหน่งนี้ในช่วงการรุกตรุษญวน เมื่อ ค.ศ. 1968 และการรุกอีสเตอร์ เมื่อ ค.ศ. 1972 หลังจากนั้น วัน เตี๊ยน สุง ก็เข้ารับตำแหน่งผู้บัญชาการต่อจากเขา แต่ซ้าปยังคงเป็นรัฐมนตรีกลาโหมตลอดช่วงเวลาที่สหรัฐถอนกำลังพลและได้รับชัยชนะครั้งสุดท้ายต่อเวียดนามใต้ใน ค.ศ. 1975 สมรภูมิครั้งสุดท้ายที่อยู่ในการดูแลของเขา คือ การบุกครองกัมพูชาใน ค.ศ. 1978 และสงครามจีน-เวียดนามใน ค.ศ. 1979 เขาลาออกจากตำแหน่งรัฐมนตรีกลาโหมใน ค.ศ. 1980 และถอนตัวจากโปลิตบูโรใน ค.ศ. 1982 ซ้าปยังคงเป็นสมาชิกคณะกรรมการส่วนกลาง และเป็นรองนายกรัฐมนตรีจนถึง ค.ศ. 1991 และถึงแก่อสัญกรรมเมื่อ ค.ศ. 2013 สิริอายุ 102 ปี

ซ้าปได้รับการยกย่องว่าเป็นผู้นำทางทหารที่มีความชำนาญการ โดยในช่วงสงครามอินโดจีนครั้งที่หนึ่ง เขา เขาเปลี่ยนกลุ่มกบฏที่กระจัดกระจายให้กลายเป็นกองทัพทหารราบที่มีความรู้ด้านวิทยาการรหัสลับ ปืนใหญ่ และโลจิสติกส์ระดับสูง ซึ่งสามารถท้าทายกองทัพรบนอกประเทศภาคพื้นตะวันออกไกลฝรั่งเศสและกองทัพแห่งชาติเวียดนามที่มีขนาดใหญ่และทันสมัยได้ ซ้าปผู้ซึ่งเรียนกฎหมายและทำงานเป็นครูสอนวิชาประวัติศาสตร์ตลอดทศวรรษ 1930 ไม่เคยเข้าร่วมหลักสูตรใด ๆ ในสถาบันการทหาร และไม่เคยฝึกทหารโดยตรงเลยก่อนเกิดสงครามโลกครั้งที่สองTom Pendergast, The Vietnam War, Omnigraphics, 2007, . เขาเป็นผู้เชี่ยวชาญด้านโลจิสติกส์อย่างมาก โดยเป็นผู้ออกแบบหลักของเส้นทางโฮจิมินห์ ซึ่งเป็นเครือข่ายการขนส่งระหว่างเวียดนามเหนือและใต้ ซึ่งเส้นทางนี้ได้รับการยกย่องว่าเป็นหนึ่งในความสำเร็จทางวิศวกรรมทางทหารที่ยิ่งใหญ่ที่สุดของศตวรรษที่ 20 

ซ้าปมักได้รับการกล่าวถึงว่าเป็นผู้นำพาเวียดนามเหนือได้รับชัยชนะทางทหารเหนือสหรัฐอเมริกาและเวียดนามใต้ อย่างไรก็ดี งานวิจัยปัจจุบันชี้ว่าผู้นำคนอื่น ๆ อย่างวัน เตี๊ยน สุง และ หว่าง วัน ท้าย ซึ่งเคยเป็นผู้ใต้บัญชาและกลายมาเป็นคู่แข่งภายหลัง อาจมีบทบาททางการทหารโดยตรงมากกว่า ถึงแม้เช่นนั้น เขาก็มีบทบาทสำคัญในการพัฒนากองทัพประชาชนเวียดนามให้กลายเป็นหนึ่งในกองกำลังที่มีอาวุธและยานยนต์ที่ใหญ่และน่าเกรงขามที่สุด ซึ่งสามารถพิชิตกองทัพบกสาธารณรัฐเวียดนาม (ARVN) ในสงครามแบบประจัญบานได้

 อ้างอิง 

 แหล่งข้อมูลอื่น 

 บทสัมภาษณ์จาก CNN 
 ประวัติของหวอ เงวียน ซ้าป 
 ข้อมูลเกี่ยวกับเวียตมินห์
 General Vo Nguyen Giap - Asian Hero 
 บทสัมภาษณ์จาก PBS
 Bibliography: Writings of Vo Nguyen Giap, and Books about Him
 Vo Nguyen Giap on Britannica
 General History 
 Vietnam's General Vo Nguyen Giap dies


หมวดหมู่:พลเอกทหารบก (เวียดนาม)
หมวดหมู่:นายพลชาวเวียดนาม
หมวดหมู่:ทหารในสงครามอินโดจีนครั้งที่หนึ่ง
หมวดหมู่:ทหารในสงครามเวียดนาม
หมวดหมู่:สมาชิกขบวนการต่อต้านในสงครามโลกครั้งที่สอง
หมวดหมู่:นักทฤษฏีสงครามกองโจร
หมวดหมู่:สมาชิกเวียดมินห์
หมวดหมู่:ทหารชาวเวียดนาม
หมวดหมู่:นักการเมืองเวียดนาม
หมวดหมู่:รัฐมนตรีในรัฐบาลเวียดนาม
หมวดหมู่:ชาวเวียดนามที่มีอายุเกิน 100 ปี
หมวดหมู่:บุคคลจากจังหวัดกว๋างบิ่ญ